พัฒนาทักษะอาชีพพื้นฐานด้านการผลิต ประชาชนกลุ่มเปราะบาง สร้างรายได้ภาคครัวเรือนอย่างยั่งยืน
นายณัฐพล รังสิตพล อธิบดีกรมส่งเสริมอุตสาหกรรม (ดีพร้อม) เปิดเผยว่า ได้ขยายผลโครงการฝึกทักษะอาชีพระยะสั้น หรืออาชีพดีพร้อม ผ่านการพัฒนาทักษะอาชีพพื้นฐานด้านการผลิต ได้แก่ การทำน้ำยาล้างจาน การทำสบู่เหลว การสกรีนกระเป๋าผ้า และการทำของชำร่วย เพื่อเพิ่มรายได้ให้กับกลุ่มผู้ถูกคุกคามทางเพศ กลุ่มคุณแม่เลี้ยงเดี่ยว  และสมาชิกในครอบครัว รวมทั้งประชาชนที่สนใจ สร้างโอกาสในการลดรายจ่ายและเพิ่มรายได้ให้กับภาคครัวเรือน โดยได้รับความร่วมมือจากกรมกิจการสตรีและสถาบันครอบครัว กระทรวงการพัฒนาสังคมและความมั่นคงของมนุษย์ (พม.) นำผู้ได้รับผลกระทบ  เข้าร่วมกิจกรรม ณ สถานคุ้มครองและพัฒนาอาชีพบ้านเกร็ดตระการ แขวงลาดพร้าว เขตลาดพร้าว กรุงเทพฯ สำหรับโครงการอาชีพดีพร้อม ปัจจุบันดำเนินการฝึกทักษะอาชีพระยะสั้นให้กับประชาชนไปแล้วกว่า 340,000 ราย หลังจากนี้จะเร่งดำเนินการในหลักสูตรที่ 2 3 และ 4 ต่อไป โดยประชาชนที่เข้าร่วมโครงการฯ กว่าร้อยละ 54.55 มีรายได้เพิ่มมากขึ้น  และกว่าร้อยละ 98.14 สามารถนำทักษะความรู้ที่ได้รับไปสร้างอาชีพต่อยอดสู่ธุรกิจใหม่ผู้สนใจสามารถสอบถามข้อมูลเพิ่มเติมได้ที่ สำนักงานเลขานุการกรม กรมส่งเสริมอุตสาหกรรม โทรศัพท์ 0 2430 6865-66 ต่อ 4 และติดตามข้อมูลข่าวสารและความเคลื่อนไหวได้ที่ www.facebook.com/dipromindustry หรือwww.diprom.go.th